“อมร” โผล่แล้ว! หลังหายหน้านานครึ่งปี-แถลงแผน AJD 14 ก.ย.นี้
“อมร” โผล่แล้ว! หลังหายหน้านานครึ่งปี-แถลงแผน AJD 14 ก.ย.นี้
10 ก.ย. 2558

บริษัท คราวน์ เทค แอดวานซ์ จำกัด (มหาชน) หรือ AJD ระบุว่า บริษัทได้มีการเรียนเชิญสื่อมวลชนทุกท่านร่วมงานแถลงข่าว “ขยายไลน์ เพิ่มธุรกิจใหม่” ในวันจันทร์ที่  14  กันยายน 2558 เวลา 9.30 -12.00 น. ณ ห้องประชุม  ชั้น 3 สำนักงานใหญ่ AJD (พระราม 2) โดยผู้บริหารที่จะเข้าร่วมการแถลงข่าวในครั้งนี้ประกอบด้วย ดร.อมร มีมะโน ประธานเจ้าหน้าที่บริหาร AJD คุณพิภัทร์ ปฏิเวทภิญโญ กรรมการบริษัท AJD
ทั้งนี้ นับว่าเป็นครั้งแรกในรอบกว่าครึ่งปีที่ดร.อมร มีมะโน ประธานเจ้าหน้าที่บริหาร AJD ออกมาแถลงข่าวถึงความคืบหน้าและแผนดำเนินงานบริษัทหลังจากที่มีทั้งกระแสข่าวต่างๆ นานา ที่ส่งผลให้ราคาหุ้นผันผวนเป็นอย่างมาก
อนึ่ง ก่อนหน้านี้ AJD ช่วงต้นเดือนสิงหาคมปี 58 ที่ผ่านมาบริษัทได้ลงนามในบันทึกข้อตกลงเบื้องต้นเพื่อศึกษาความเป็นไปได้ในการพัฒนากิจการขนส่งสินค้า และการค้าผ่านสื่ออิเลคทรอนิกส์ (E-Commerce) กับ YTO Express Co.,Ltd. ประเทศสาธารณรัฐประชาชนจีน
โดยมีขอบเขตความร่วมมือระหว่างกัน เพื่อร่วมกันศึกษาและจัดทำแผนธุรกิจ เรื่องกิจการขนส่งสินค้าและการค้าผ่านสื่ออิเล็กทรอนิกส์ โดยเชื่อมั่นว่าการร่วมมือครั้งนี้จะทำให้การดำเนินการตามวัตถุประสงค์ของบันทึกข้อตกลงนี้ประสบความสำเร็จ พร้อมทั้งสามารถขยายธุรกิจให้เกิดเครือข่ายทั้งในประเทศและต่างประเทศในอนาคต โดยบริษัทคาดว่าจะสรุปผลได้ภายในสิ้นปีนี้
ขณะที่ล่าสุดวานนี้(9 ก.ย.) บริษัทประชุมคณะกรรมการบริษัทเมื่อ 8 ก.ย.2558 มีมติเพิ่มทุนโดยจัดสรรการเพิ่มทุนจำนวน 80 ล้านบาท เป็นการออกหุ้นสามัญจำนวน 800 ล้านหุ้น มูลค่าที่ตราไว้หุ้นละ 0.10 บาท โดยแบ่งเป็น จำนวน 160,502,333 หุ้น เสนอขายให้กับผู้ถือหุ้นเดิมตามสัดส่วนการถือหุ้น ในอัตราส่วน 20 หุ้นเดิม : 1 หุ้นใหม่ ที่ราคาจองซื้อ 0.80 บาทต่อหุ้น
และอีกจำนวน 440,000,000 หุ้น รองรับการเสนอขายหุ้นสามัญเพิ่มทุนต่อบุคคลในวงจำกัด ซึ่งได้ขายในส่วนแรก 300,000,000 หุ้น ในราคา 1 บาท/หุ้น ให้กับ นายวิชัย วชิรพงศ์ 200 ล้านหุ้น ,นายชูเกียรติ รุจนพรพจี 50 ล้านหุ้น, นายอานนท์ชัย วีระประวัติ 30 ล้านหุ้น และ ผศ.ดร.ณัฐนันท์ ต.เทียนประเสริฐ 20 ล้านหุ้น ส่วนอีก 140,000,000 หุ้น จะจัดสรรให้แก่ PP ภายใน 12 เดือนหลังจากได้รับอนุมัติจากที่ประชุมผู้ถือหุ้นเนื่องจากบริษัทยังไม่มีความเร่งด่วนในการใช้เงินจำนวนนี้
นอกจากนั้น จะจัดสรร จำนวน 73,366,415 หุ้น เพื่อรองรับให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (AJD-W1) และใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (AJD-W2) 126,131,252 หุ้น
ทั้งนี้ บริษัทกำหนดวันจองซื้อและชำระค่าหุ้นวันที่ 23 พ.ย.2558 ถึงวันที่ 27 พ.ย. 2558 วันกำหนดรายชื่อผู้ถือหุ้น 30 ต.ค. 2558 ที่ได้รับสิทธิจองซื้อหุ้นเพิ่มทุน (Record date) ปิดสมุดทะเบียนเพื่อรวบรวมรายชื่อผู้ถือหุ้น 2 พ.ย. 2558